## FGV farà treballs de manteniment en la línia 2 del TRAM d’Alacant entre les parades de Santa Isabel i la Universitat

*** La intervenció prevista començarà la nit del dilluns 27 d’octubre i es prolongarà dos setmanes sempre fora de l’horari comercial
* Esta actuació forma part dels treballs per a garantir els nivells de manteniment, durabilitat i funcionalitat**

Ferrocarrils de la Generalitat Valenciana (FGV) farà treballs de manteniment entre les parades de Santa Isabel i la Universitat de la línia 2 de TRAM d’Alacant, a partir de la nit del dilluns 27 d’octubre i durant dos setmanes, sempre fora de l’horari comercial.

Esta actuació afecta la plataforma tramviària i s’executa amb la finalitat de reparar un defecte detectat en el suport de les travesses de la via 1 de la plataforma. Esta actuació forma part dels treballs que FGV du a terme de manera habitual per a garantir els nivells de manteniment, durabilitat i funcionalitat exigits.

Este treball de manteniment, igual que es realitzen en les altres actuacions d’esta índole, s’executen de manera coordinada entre FGV i l’Ajuntament de Sant Vicent del Raspeig amb la finalitat d’aconseguir una execució correcta i provocar com menys molèsties millor.

FGV fa de manera programada este tipus d’intervencions per a aconseguir el correcte manteniment de la xarxa que discorre al llarg de més de 100 quilòmetres i compta amb línies de tramvia, tren-tram i trens duals, entre Alacant i Dénia.

**Contracte de manteniment**

Ferrocarrils de la Generalitat Valenciana i VIALOBRA, SL firmaren en desembre de 2023 un contracte de manteniment de via en les línies de TRAM d’Alacant per valor de 8.547.783,14 d’euros (sense IVA) per un període de quatre anys i la possibilitat d’una pròrroga d’un exercici més, que va entrar en vigor l’1 de gener de 2024.

Els principals objectius del contracte són dur a terme els manteniments preventius i reparacions necessàries per a mantindre les vies i infraestructura d’FGV en la Delegació d’Alacant en condicions de seguretat correctes.

Així mateix, s’inclouen els manteniments extraordinaris (batuda, anivellament i alineació de vies, estabilització de terraplens o trinxeres, entre altres) sempre dins de l’àmbit i objecte del contracte.

Finalment, també s’arrepleguen les reparacions i actuacions amb motiu dels danys que es puguen ocasionar per evolució del seu estat, per actes vandàlics, per causes atmosfèriques (inundacions o temporal de vent) o extraordinàries (incendis, terratrémols…) dels subsistemes i equips relacionats amb la superestructura i infraestructura de via.

Fecha: 24/10/2025